KLASA: 034-05/24-01/120

URBROJ: 711-02-01/07-2024-02

Zagreb, 22. kolovoza 2024.

**ANTE GRIZELJ**

direktor trgovačkog društva DOMBRA 1094 d.o.o. za komunalne djelatnosti

**Predmet: mišljenje na zahtjev obvezni****ka Ante Grizelja**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 16. kolovoza 2024. zaprimilo zahtjev za davanjem mišljenja koji je podnio obveznik Ante Grizelj, direktor trgovačkog društva DOMBRA 1094 d.o.o. za komunalne djelatnosti.

U zahtjevu obveznik navodi da, kao obveznik Zakona o sprječavanju sukoba interesa, isti podnosi u vezi primanja naknade troškova prijevoza na posao i s posla te novčane paušalne naknade za podmirivanje troškova prehrane. Obveznik stoga postavlja pitanje smije li, kao direktor komunalnog poduzeća DOMBRA 1094 d.o.o., koje je u 100%-tnom vlasništvu jedinice lokalne samouprave, odnosno Općine Dubrava, primati naknadu troškova prijevoza na posao i s posla te novčanu paušalnu naknadu za podmirivanje troškova prehrane.

Povodom navedenog zahtjeva obveznika, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 58. sjednici održanoj 22. kolovoza 2024. obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika koji ustrojava, utvrdilo da Ante Grizelj obnaša dužnost direktora trgovačkog društva DOMBRA 1094 d.o.o. za komunalne djelatnosti, dok je iz Sudskog registra Trgovačkog suda u Zagrebu utvrdilo da je jedini osnivač tog društva Općina Dubrava.

Člankom 3. stavkom 1. točkom 40. ZSSI-a propisano je, između ostaloga, da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu toga Zakona te je stoga Ante Grizelj kao obveznik dužan postupati sukladno odredbama ZSSI-a.

Člankom 5. stavkom 1. točkom 1. ZSSI-a propisano je da je primanje obveznika novčani primitak po bilo kojoj osnovi, osim naknade putnih i drugih troškova za obnašanje javne dužnosti, dok je točkom 2. propisano da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima toga Zakona zabranjeno primiti dodatnu naknadu za poslove obnašanja javnih dužnosti.

Povjerenstvo je 12. travnja 2022. donijelo Dopunu smjernice o zabrani primitka dodatne naknade u kojoj je obrazloženo koje se sve potpore, pomoći i naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti. Sukladno navedenoj Dopuni, obveznici navedeni u članku 3. stavku 1. i 2. ZSSI-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje od poslodavca, kao novčane primitke, između ostalih ostvarivati i dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina) te koristiti službene stanove, prijevozna sredstva, računalo i mobitel, s obzirom da ti primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI-a.

Polazeći od citiranog članka 5. stavka 1. točke 1. i 2. ZSSI-a kojima je propisano da primanje obveznika, odnosno plaća obveznika ne obuhvaća naknadu putnih i drugih troškova za obnašanje javne dužnosti, a vezano za citirani članak 7. točku d) ZSSI-a, Povjerenstvo tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti jer se kod tih naknada ne radi o zabranjenom primitku u smislu navedenog članka 7. točke d) ZSSI-a.

Dakle, primici koji predstavljaju naknadu stvarnih troškova povezanih s obnašanjem javne dužnosti nisu zabranjeni primici u smislu članka 7. točke d) ZSSI-a pa Povjerenstvo stoga ističe da nije u suprotnosti s odredbama ZSSI-a da obveznik Ante Grizelj prima naknadu troškova prijevoza na posao i s posla, kao niti novčanu paušalnu naknadu za podmirivanje troškova prehrane ako je isto propisano zakonom, podzakonskim aktom ili općim aktom trgovačkog društva u kojem obveznik obnaša dužnost, s obzirom da se ne radi o zabranjenoj dodatnoj naknadi iz članka 7. točke d) ZSSI-a, već o isplati troškova povezanih s obnašanjem javne dužnosti.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Obveznik Ante Grizelj, osobnom dostavom
2. Objava na internetskoj stranici Povjerenstva nakon uredne dostave obvezniku
3. Pismohrana